Document ID: 32000R1362

Κανονισμός (ΕΚ) αριθ. 1362/2000 του Συμβουλίου
της 29ης Ιουνίου 2000
σχετικά με την εφαρμογή για την Κοινότητα των δασμολογικών διατάξεων της απόφασης αριθ. 2/2000 του μεικτού συμβουλίου στο πλαίσιο της ενδιάμεσης συμφωνίας περί εμπορίου και εμπορικών θεμάτων μεταξύ της Ευρωπαϊκής Κοινότητας και των Ηνωμένων Πολιτειών του Μεξικού
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,
την πρόταση της Επιτροπής,
Εκτιμώντας τα ακόλουθα:
(1) Το μεικτό συμβούλιο στο πλαίσιο της ενδιάμεσης συμφωνίας περί εμπορίου και εμπορικών θεμάτων μεταξύ της Ευρωπαϊκής Κοινότητας και των Ηνωμένων Πολιτειών του Μεξικού ενέκρινε, με την απόφαση αριθ. 2/2000, ρυθμίσεις για την εφαρμογή πτυχών της εν λόγω συμφωνίας σχετικά με τις εμπορευματικές συναλλαγές, με ισχύ από την 1η Ιουλίου 2000.
(2) Οι δασμολογικές προτιμήσεις που προβλέπει η απόφαση αριθ. 2/2000 εφαρμόζονται σε προϊόντα, καταγωγής Μεξικού, σύμφωνα με το παράρτημα ΙΙΙ της εν λόγω απόφασης.
(3) Είναι αναγκαίο να θεσπιστούν ειδικές διατάξεις για την εφαρμογή των εν λόγω δασμολογικών προτιμήσεων εντός της Κοινότητας.
(4) Οι συντελεστές βάσης για τον υπολογισμό των δασμολογικών μειώσεων είναι αυτοί που καθορίζονται στην απόφαση αριθ. 2/2000.
(5) Οι ίδιες μέθοδοι υπολογισμού θα πρέπει, κατά γενικό κανόνα, να εφαρμόζονται στους κατ' αξίαν και τους ειδικούς δασμολογικούς συντελεστές, καθώς και στο καθεστώς των ελάχιστων και μέγιστων δασμών που προβλέπει το κοινό δασμολόγιο.
(6) Η απόφαση αριθ. 2/2000 ορίζει ότι ορισμένα προϊόντα, καταγωγής Μεξικού, μπορούν να εισάγονται στην Κοινότητα εντός των ορίων των δασμολογικών ποσοστώσεων, με μειωμένο ή μηδενικό συντελεστή δασμού. Η απόφαση αυτή καθορίζει τα προϊόντα που είναι επιλέξιμα για τα εν λόγω δασμολογικά μέτρα, τις ποσότητές τους και τους δασμούς. Η διαχείριση των δασμολογικών ποσοστώσεων θα πρέπει να γίνεται, κατά κανόνα, βάσει της χρονολογικής σειράς προτεραιότητας σύμφωνα με τα άρθρα 308α έως 308γ του κανονισμού (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα(1). Η δασμολογική ποσόστωση για ορισμένα προϊόντα εξαρτάται από την εκπλήρωση ειδικών κανόνων καταγωγής σε κάποια δεδομένη χρονική περίοδο. Επίσης, η διαχείριση της εν λόγω δασμολογικής ποσόστωσης θα πρέπει να πραγματοποιείται με βάση τη χρονολογική σειρά προτεραιότητας, όπως αναφέρθηκε ανωτέρω.
(7) Οι κωδικοί της συνδυασμένης ονοματολογίας που αναφέρονται στον παρόντα κανονισμό είναι οι κωδικοί του 2000, όπως προβλέπονται στον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο(2). Οι τροποποιήσεις της συνδυασμένης ονοματολογίας και των κωδικών Taric δεν θα πρέπει να συνεπάγονται μεταβολές ουσίας στις συμφωνίες ή άλλες πράξεις που έχουν συναφθεί μεταξύ της Κοινότητας και του Μεξικού. Για λόγους απλούστευσης, θα πρέπει κατά συνέπεια να προβλεφθεί ότι η Επιτροπή, με τη συνδρομή της επιτροπής τελωνειακού κώδικα, λαμβάνει τα μέτρα που είναι αναγκαία για την εφαρμογή του παρόντος κανονισμού, σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(3).
(8) Για λόγους καταπολέμησης της απάτης, θα πρέπει να προβλεφθούν διατάξεις για την υπαγωγή των προτιμησιακών εισαγωγών στην Κοινότητα σε επιτήρηση,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Για τους σκοπούς της εφαρμογής της απόφασης αριθ. 2/2000 του μεικτού συμβουλίου στα πλαίσια της ενδιάμεσης συμφωνίας περί εμπορίου και εμπορικών θεμάτων μεταξύ της Ευρωπαϊκής Κοινότητας και του Μεξικού:
α) ο όρος "ΜΕΚ" σημαίνει τον κατώτερο συντελεστή δασμού που εμφαίνεται στη στήλη 3 ή 4, λαμβανομένων υπόψη των περιόδων εφαρμογής που αναφέρονται στην εν λόγω στήλη, του δεύτερου τμήματος του παραρτήματος Ι του κανονισμού (ΕΟΚ) αριθ. 2658/87. Ωστόσο, δεν σημαίνει δασμό που καθορίζεται στο πλαίσιο δασμολογικής ποσόστωσης βάσει του άρθρου 26 της συνθήκης ή του παραρτήματος 7 του κανονισμού (ΕΟΚ) αριθ. 2658/87·
β) με την επιφύλαξη της παραγράφου 2, ο τελικός συντελεστής του προτιμησιακού δασμού στρογγυλεύεται προς τα κάτω μέχρι το πρώτο δεκαδικό ψηφίο.
2. Όταν το αποτέλεσμα του υπολογισμού του συντελεστή του προτιμησιακού δασμού είναι ένα από τα ακόλουθα, ο προτιμησιακός δασμός ισοδυναμεί με πλήρη απαλλαγή:
α) 1 % ή λιγότερο, στην περίπτωση κατ' αξίαν δασμών ή
β) 0,5 ευρώ ή λιγότερο, ανά μεμονωμένο ποσό σε ευρώ, στην περίπτωση ειδικών δασμών.
3. Όταν οι δασμοί περιέχουν κατ' αξίαν δασμό, καθώς και έναν ή περισσότερους ειδικούς δασμούς, η προτιμησιακή μείωση περιορίζεται στον κατ' αξίαν δασμό, εφόσον ορίζεται ούτως στο άρθρο 8 της απόφασης αριθ. 2/2000. Όταν οι δασμοί περιέχουν κατ' αξίαν δασμό, με ελάχιστο ή μέγιστο δασμό, η προτιμησιακή μείωση εφαρμόζεται επίσης στον εν λόγω ελάχιστο και μέγιστο δασμό. Όταν περιέχουν περισσότερους από έναν ειδικό δασμό, η προτιμησιακή μείωση εφαρμόζεται σε όλους τους δασμούς.
Άρθρο 2
1. Με την επιφύλαξη της παραγράφου 5, οι δασμοί για τα προϊόντα που απαριθμούνται στο παράρτημα του παρόντος κανονισμού, καταγωγής Μεξικού, μειώνονται στα προβλεπόμενα επίπεδα και εντός των ορίων των δασμολογικών ποσοστώσεων, που προσδιορίζονται στο εν λόγω παράρτημα.
2. Η διαχείριση των εν λόγω δασμολογικών ποσοστώσεων πραγματοποιείται σύμφωνα με τα αρθρα 308α έως 308γ του κανονισμού (ΕΟΚ) αριθ. 2454/93.
3. Όσον αφορά τα προϊόντα που καλύπτει το παράρτημα του παρόντος κανονισμού:
α) το ειδικό έγγραφο εξαγωγής που αναφέρεται στο άρθρο 8 παράγραφος 7 της απόφασης αριθ. 2/2000 του μεικτού συμβουλίου σημαίνει το πιστοποιητικό κυκλοφορίας ΕUR 1 ή τη δήλωση επί του τιμολογίου που αναφέρεται στην παράγραφο 1 του άρθρου 15 της εν λόγω απόφασης και
β) η αποδοχή της διασάφησης για θέση σε ελεύθερη κυκλοφορία, θεωρείται ότι συνιστά την έκδοση της άδειας εισαγωγής που αναφέρεται στην εν λόγω διάταξη.
4. Οι μειώσεις του δασμού που αναφέρονται στο παράρτημα εκφράζονται ως ποσοστό των δασμών που πράγματι επιβάλλονται στα εμπορεύματα, καταγωγής Μεξικού, εκτός των συγκεκριμένων δασμολογικών ποσοστώσεων, όταν διασαφηνίζονται για θέση σε ελεύθερη κυκλοφορία.
5. Ο δασμός που επιβάλλεται σε προϊόντα του κωδικού ΣΟ 1704 10 εντός της δασμολογικής ποσόστωσης με αύξοντα αριθμό 09.1857 του παραρτήματος του παρόντος κανονισμού, είναι 6 %.
6. Με εξαίρεση τη δασμολογική ποσόστωση με αύξοντα αριθμό 09.1899, οι δασμολογικές ποσοστώσεις που αναφέρονται στο παράρτημα του παρόντος κανονισμού ανοίγουν κάθε χρόνο για δωδεκάμηνη περίοδο από την 1η Ιουλίου έως τις 30 Ιουνίου. Οι ποσοστώσεις αυτές ανοίγουν για πρώτη φορά την 1η Ιουλίου 2000.
7. Η δασμολογική ποσόστωση με αύξοντα αριθμό 09.1847 του παραρτήματος του παρόντος κανονισμού, ανοίγει για τελευταία φορά την 1η Ιουλίου 2007.
8. Ανοίγει ετήσια δασμολογική ποσόστωση 2500 μονάδων με τον προτιμησιακό δασμολογικό συντελεστή που προβλέπει η συμφωνία, για οχήματα των κωδικών ΣΟ 8701 20, 8702 και 8704, καταγωγής Μεξικού, σύμφωνα με τους ειδικούς κανόνες καταγωγής, που ορίζει το παράρτημα ΙΙΙ προσάρτημα ΙΙα σημείωση 12.1 της απόφασης αριθ. 2/2000. Η ως άνω δασμολογική ποσόστωση ανοίγει ετησίως για δώδεκα μήνες από την 1η Ιανουαρίου έως τις 31 Δεκεμβρίου, μέχρι τον Δεκέμβριο του 2006. Ανοίγει για πρώτη φορά την 1η Ιουλίου 2000, για το ήμισυ του ετήσιου όγκου.
Για την υπαγωγή στο ευεργέτημα της εν λόγω δασμολογικής ποσόστωσης, πρέπει στη θέση 7 (Παρατηρήσεις) του πιστοποιητικού κυκλοφορίας εμπορευμάτων ΕUR.1 ή της δήλωσης επί του τιμολογίου των συγκεκριμένων εμπορευμάτων να αναγράφονται τα εξής: "Ειδικός κανόνας καταγωγής που θεσπίζεται με την απόφαση αριθ. 2/2000 του μεικτού συμβουλίου ΕΚ-Μεξικού, παράρτημα ΙΙΙ προσάρτημα ΙΙα σημείωση 12.1"
Άρθρο 3
Ο ετήσιος όγκος της δασμολογικής ποσόστωσης με αύξοντα αριθμό 09.1853 του παραρτήματος του παρόντος κανονισμού, αυξάνεται διαδοχικά κατά 500 τόνους ετησίως, από την 1η Ιουλίου 2001.
Άρθρο 4
Με την επιφύλαξη των άρθρων 2 έως 3, οι τροποποιήσεις και τεχνικές προσαρμογές του παραρτήματος του παρόντος κανονισμού που καθίστανται αναγκαίες λόγω τροποποιήσεων της συνδυασμένης ονοματολογίας και των κωδικών Taric ή που προκύπτουν από αποφάσεις του μεικτού συμβουλίου ΕΚ-Μεξικού, ή από τη σύναψη συμφωνιών, πρωτοκόλλων ή ανταλλαγής επιστολών μεταξύ της Κοινότητας και του Μεξικού, εγκρίνονται από την Επιτροπή σύμφωνα με τη διαδικασία της διαχειριστικής επιτροπής, που προβλέπεται στο άρθρο 5 παράγραφος 2.
Άρθρο 5
1. Η Επιτροπή επικουρείται από την επιτροπή τελωνειακού κώδικα, εφεξής καλούμενη "επιτροπή"
2. Όταν γίνεται αναφορά στην παρούσα παράγραφο, ισχύουν τα άρθρα 4 και 7 της απόφασης 1999/468/ΕΚ. Η περίοδος που αναφέρεται στο άρθρο 4 παράγραφος 3 της απόφασης 1999/468/ΕΚ ορίζεται σε τρεις μήνες.
3. Η επιτροπή θεσπίζει τον εσωτερικό της κανονισμό.
Άρθρο 6
1. Τα προϊόντα που τίθενται σε ελεύθερη κυκλοφορία με το ευεργέτημα των προτιμησιακών δασμών που προβλέπει η απόφαση αριθ. 2/2000, υπόκεινται σε επιτήρηση. Η Επιτροπή, σε διαβούλευση με τα κράτη μέλη, αποφασίζει για ποια προϊόντα ισχύει η εν λόγω επιτήρηση.
2. Εφαρμόζεται το άρθρο 308δ του κανονισμού (ΕΟΚ) αριθ. 2454/93.
3. Τα κράτη μέλη και η Επιτροπή συνεργάζονται στενά για να εξασφαλίσουν τη συμμόρφωση προς το παρόν μέτρο επιτήρησης.
Άρθρο 7
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιουλίου 2000.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 29 Ιουνίου 2000.

Labels: 3
11
15
18